Document ID: 31990R0142

*****
ΚΑΝΟΝΙΣΜΟΣ (ΕΟΚ) αριθ. 142/90 ΤΗΣ ΕΠΙΤΡΟΠΗΣ
της 19ης Ιανουαρίου 1990
που τροποποιεί τον κανονισμό (ΕΟΚ) αριθ. 1781/89 περί ενάρξεως πωλήσεως με διαρκή δημοπρασία για τη χρησιμοποίηση στην Κοινότητα αλκοολών οινικής προέλευσης που βρίσκονται στην κατοχή των οργανισμών παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως αγοράς στον αμπελοοινικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 1236/89 (2),
τον κανονισμό (ΕΟΚ) αριθ. 3677/88 του Συμβουλίου της 12ης Δεκεμβρίου 1988 για τη θέσπιση γενικών κανόνων σχετικά με τη διάθεση των αλκοολών που λαμβάνονται από τις αποστάξεις που αναφέρονται στα άρθρα 35, 36 και 39 του κανονισμού (ΕΟΚ) αριθ. 822/87 και βρίσκονται στην κατοχή των οργανισμών παρέμβασης (3), και ιδίως το άρθρο 1 παράγραφος 1,
Εκτιμώντας:
ότι ο κανονισμός (ΕΟΚ) αριθ. 1780/89 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 141/90 (5), θεσπίζει τις λεπτομέρειες εφαρμογής σχετικά με τη διάθεση των αλκοολών που λαμβάνονται από τις αποστάξεις που αναφέρονται στα άρθρα 35, 36 και 39 του κανονισμού (ΕΟΚ) αριθ. 822/87 και βρίσκονται στην κατοχή των οργανισμών παρέμβασης·
ότι ο κανονισμός (ΕΟΚ) αριθ. 1781/89 της Επιτροπής (6) ορίζει στο παράρτημα τις παρτίδες που διατίθενται προς πώληση μέσω κάθε επί μέρους δημοπρασίας σύμφωνα με τα άρθρα 3 και 4 παράγραφος 1 του κανονισμού (ΕΟΚ) αριθ. 1780/89·
ότι, δεδομένων των αποτελεσμάτων των επί μέρους δημοπρασιών αριθ. 1 και 2, είναι σκόπιμο, για να ικανοποιηθούν οι προσδοκίες των εμπορευομένων και, κατ' αυτόν τον τρόπο, να διευκολυνθεί η διάθεση των κοινοτικών αλκοολών, να επιλεγούν δεξαμενές που βρίσκονται κοντά στους τόπους χρησιμοποίησης· ότι, λαμβάνοντας υπόψη τις αντίστοιχες αναλογίες ουδέτερης και ακατέργαστης αλκοόλης που αναφέρονται στον κανονισμό (ΕΟΚ) αριθ. 1781/89 σε καθένα από τα ενδιαφερόμενα κράτη μέλη και τις πωλήσεις που έχουν ήδη πραγματοποιηθεί, είναι απαραίτητο, αφενός, να ενισχυθεί η αναλογία ουδέτερης αλκοόλης που διατίθεται προς πώληση μέσω επί μέρους δημοπρασίας και, αφετέρου, να προβλεφθεί στα κράτη μέλη που τις αποθηκεύουν ξεχωριστά η δυνατότητα διάθεσης προς πώληση αλκοολών με άσχημη γεύση που, ενδεχομένως, μπορούν να υποκαταστήσουν ακατέργαστες αλκοόλες που προορίζονται να χρησιμοποιηθούν σαν καύσιμα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΟΚ) αριθ. 1781/89 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιανουαρίου 1990.

Labels: 3
17